PATVIRTINTA

Klaipėdos rajono savivaldybės tarybos

2020 m. birželio d. sprendimu Nr. T11-

Klaipėdos Rajono miestų ir kitų gyvenamųjų vietovių tvarkymo IR Švaros taisyklĖs

# I SKYRIUS

# BENDROSIOS NUOSTATOS

1. Klaipėdos rajono miestų ir kitų gyvenamųjų vietovių tvarkymo ir švaros taisyklės (toliau – Taisyklės) nustato Klaipėdos rajono miestų ir kitų gyvenamųjų vietovių teritorijos tvarkymo ir švaros reikalavimus, fizinių ir juridinių asmenų pareigas tvarkymui ir švarai teritorijoje užtikrinti.

2. Klaipėdos rajono teritorijoje šių Taisyklių privalo laikytis visi fiziniai ir juridiniai asmenys.

3. Taisyklės gali būti papildomos ir keičiamos Klaipėdos rajono savivaldybės tarybos sprendimu atsižvelgiant į teisės aktus, konkrečius Klaipėdos rajono savivaldybės (toliau – Savivaldybė) poreikius bei kitas priežastis.

**II SKYRIUS**

**PAGRINDINĖS SĄVOKOS**

4.Taisyklėse naudojamos sąvokos:

# Bendro naudojimo teritorija – gatvės ir šaligatviai, pėsčiųjų takai, dviračių takai, vejos, skverai, aikštės, parkai, paplūdimiai ir jų maudyklos, krantinės ir pakrantės, tiltai, viadukai, viešojo transporto stotelės, kitos niekam nepriskirtos teritorijos ir kitos visuomenės naudojamos vietos, už kurių švarą ir tvarką yra atsakinga Klaipėdos rajono savivaldybė.

# Tvarkytojai – rajone esančio nekilnojamojo turto savininkai, nuomininkai, renginių organizatoriai, prekybininkai ir kiti fiziniai ir juridiniai asmenys (įstaigos, įmonės, gamyklos, maldos namai, visuomeninės ir politinės organizacijos, nepriklausomai nuo jų pavaldumo, vaikų mokymo ir ugdymo įstaigos, daugiabučių gyvenamųjų namų administratoriai ir savininkų bendrijos, butų ir kitų patalpų savininkai, pasirašę jungtinės veiklos (partnerystės) sutartis, garažų, sodininkų bendrijos, individualių namų valdų, žemės sklypų savininkai).

**Tvarkoma teritorija –** pagal teritorijų planavimo dokumentą prie pastato ar jų grupės suplanuotas žemės sklypas ir įregistruotas arba dar neįregistruotas Nekilnojamojo turto registre ar faktiškai naudojama teritorija arba, jeigu pagal teritorijų planavimo dokumentą prie pastato ar jų grupės nesuplanuotas žemės sklypas, teritorija iki įstatymų nustatyta tvarka suformuoto gretimo sklypo ar faktiškai naudojamos teritorijos, bet ne daugiau kaip 20 metrų nuo pastatų išorinių atitvarų, arba kitu teisėtu pagrindu faktiškai naudojama teritorija.

**Valymas** – kietųjų dangų, žvyruotų dangų, žaliųjų plotų šlavimas, grėbimas, atskirų šiukšlių nurinkimas, sniego valymas, ledo šalinimas ir kt.

**Žemės naudotojas** – žemės savininkas arba kitas fizinis ar juridinis asmuo, užsienio organizacija, juridinio asmens ar užsienio organizacijos filialas, kurie naudoja žemę įstatymų, administracinių aktų, teismo sprendimu, sandoriu ar kitu teisiniu pagrindu.

**Žemės sklypas** – teritorijos dalis, turinti nustatytas ribas, kadastro duomenis ir įregistruota Nekilnojamojo turto registre.

Kitos Taisyklėse vartojamos sąvokos suprantamos taip, kaip jos apibrėžtos kituose Lietuvos Respublikos įstatymuose ar teisės aktuose.

**III SKYRIUS**

**TERITORIJŲ TVARKYMO IR ŠVAROS REIKALAVIMAI**

5. Tvarkytojai privalo užtikrinti švarą ir tvarką tvarkomose teritorijose veikdami patys arba sudarydami teritorijos tvarkymo paslaugų sutartis, arba per bendrojo naudojimo objektų valdytojus.

6. Teritorijos tvarkomos ir valomos darbo dienomis nuo 7 iki 22 valandos, netrikdant viešosios rimties.

7. Tvarkytojai privalo:

7.1. valyti, tvarkyti, prižiūrėti statinius, žemės sklypus, želdinius, teritorijas. Jeigu statinys, įrenginys, žemės sklypas priklauso keliems savininkams ar nuomininkams, už teritorijos švarą ir tvarką atsakingi visi savininkai ir nuomininkai (arba įgaliotas asmuo) pagal valdomą statinio ar žemės sklypo dalį. Vasaros sezono metu, mieste žolė turi būti ne aukštesnė kaip 20 cm, (nuostata netaikoma specialiai įrengtoms žydinčioms pievoms).

7.2. tvarkomoje teritorijoje nelaikyti pavojingų atliekų;

7.3. šalinant sniegą ir ledą nuo pastatų stogų, lietaus vamzdžių ir balkonų būtina laikytis saugos reikalavimų: aptveriama pavojinga teritorija, nesugadinami komunikacijos ryšių ir elektros tinklai, apsaugos įranga, laidai, šviestuvai, radijo ir televizijos antenos, želdiniai, statinių fasadai ir kt.

7.4. susikaupusį sniegą tvarkyti taip, kad netrukdytų transporto priemonių ir pėsčiųjų eismui ir jo sankaupos būtų ne arčiau 1 m atstumu nuo medžių, apšvietimo atramų, priešgaisrinių įrenginių, lietaus nuotekų, kanalizacijos šulinių, nuovažų, gatvių.

**IV SKYRIUS**

**BENDRO NAUDOJIMO TERITORIJŲ TVARKYMO IR ŠVAROS REIKALAVIMAI**

8. Bendro naudojimo teritorijų tvarkymą organizuoja Klaipėdos rajono savivaldybės administracijos seniūnijos:

8.1. svarbiausių Klaipėdos rajono gatvių, aikščių ir jose esančių šaligatvių, kurių sąrašas patvirtintas Savivaldybės administracijos direktoriaus įsakymu, valymą ir barstymą rytais iki 7 val., kitų teritorijų – iki 8 val., vakarais – nuo 16 iki 18 val. Nuolat susikaupiančias atliekas šalinti visą darbo dieną nuo 7 iki 18 valandos. Prasidėjus plikšalai, gausiai sningant, organizuoti gatvių, pėsčiųjų takų, šaligatvių, autobusų stotelių valymą ir barstymą smėliu taip, kad būtų užtikrinamas saugus eismas. Tvarkant ir valant teritoriją neturi būti trikdoma gyventojų viešoji rimtis;

8.2. bendro naudojimo teritorijų vejų, žaliųjų juostų, žaliųjų plotų, paplūdimių ir jų maudyklų, vietinės reikšmės kelių pakelių šienavimą, įvairių atliekų surinkimą iš jų ir išvežimą į tam skirtą sąvartyną;

8.3. nelegalių sąvartynų tvarkymą (tik neišnuomotuose valstybinės žemės sklypuose);

8.4. viešųjų tualetų (biotualetų) išdėstymą ir jų priežiūrą. Biotualetų įrengimo vietos turi būti suderintos su Savivaldybės administracijos Architektūros ir teritorijų planavimo skyriumi ir patvirtintos Savivaldybės administracijos direktoriaus įsakymu;

8.5. vietinės reikšmės viešųjų gatvių priežiūros darbus, kad būtų užtikrintas saugus transporto bei pėsčiųjų eismas;

8.6. nuvalyto sniego, smėlio išvežimą, kad nebūtų užpilama ant priešgaisrinių įrenginių, įvažiavimo kelių, želdinių, gatvės važiuojamosios dalies ir joje esančių lietaus kanalizacijos šulinių;

8.7. sniego kaupimo aikštelių parinkimą, įrengimą ir priežiūrą. Aikštelių vietos suderinamos su Savivaldybės administracijos Architektūros ir teritorijų planavimo skyriumi ir patvirtinamos Savivaldybės administracijos direktoriaus įsakymu.

9. Gatvių pavadinimų lentelių įsigijimą ir tvirtinimą organizuoja seniūnijos, vadovaudamosi Lietuvos Respublikos vidaus reikalų ministro patvirtintu Pavadinimų gatvėms, pastatams, statiniams ir kitiems objektams suteikimo, keitimo ir įtraukimo į apskaitą tvarkos aprašu.

**V SKYRIUS**

**PASTATŲ PRIEŽIŪROS REIKALAVIMAI**

10. Pastatų, atskirų jo dalių tvarkytojai privalo nuosavybės teise priklausančias nenaudojamas patalpas užsandarinti, nesudarydami galimybių patekti pašaliniams asmenims ir nesukeldami neigiamos įtakos gretimų patalpų temperatūrai.

11. Atsakingas už gyvenamojo namo nuolatinę priežiūrą tvarkytojas, vykdydamas pastato nuolatinius stebėjimus bei tikrindamas bendrojo naudojimo objektus, privalo įvertinti triukšmo sklaidos priežastis, šilumos išsaugojimo galimybes, bendrojo naudojimo patalpų švarą ir tvarką, pelėsių, graužikų ir vabzdžių išplitimą gyvenamojoje aplinkoje bei jų keliamas grėsmes gyventojų sveikatai, informuoti gyventojus, organizuoti nustatytų higienos ir sveikatos apsaugos trūkumų šalinimą.

12. Už griūvančių, apleistų ar griaunamų namų ir kitų statinių priežiūrą atsako šių statinių arba teritorijų, kuriuose yra šie statiniai, naudotojai teritorijų savininkai ar įgalioti jų asmenys, užtikrinantys, kad į pastatus nepatektų pašaliniai asmenys.

13. Statybos aikšteles ir įvažiavimus į jas prižiūri statybą atliekantis statytojas ar rangovas. Užbaigus statybos darbus, sutvarkoma aplinka į ne prastesnę nei prieš tai buvusią padėtį.

14. Statybines medžiagas ir kitus krovinius pervežančiu transportu negalima teršti, gadinti gatvių ir šaligatvių, žaliųjų vejų ir kitų želdinių.

15. Statant ir remontuojant namus, butus, kitas patalpas, darbus vykdantis fizinis ar juridinis asmuo privalo organizuoti susikaupusių statybinių atliekų išvežimą. Statybinės atliekos statybvietėje gali būti ne ilgiau kaip metus laiko nuo statybų pradžios, tvarkingai sudėtos į vieną vietą, išrūšiuotos, nekelti pavojaus kitų gyventojų saugumui.

16. Ant visų pastatų jų savininkai, nuomininkai ar administratoriai tvirtina namo numerį. Daugiabučių namų administratoriai ant daugiabučio namo tvirtina suderintos su Savivaldybės administracijos Architektūros ir teritorijų planavimo skyriumi formos namo numerį. Rekomenduojama įrengti namo numerio naktinį apšvietimą.

17. Mieste pastatų būklė turi būti vizualiai tvarkinga (tvarkyti, valyti, remontuoti, dažyti ir prižiūrėti statinių fasadus, nuvalyti ar uždažyti grafičius, užtikrinti estetiškai tvarkingą fasadų išvaizdą).

# VI SKYRIUS

# SANITARINIAI REIKALAVIMAI

18. Visi juridiniai ir fiziniai asmenys privalo tvarkyti atliekas vadovaudamiesi Lietuvos Respublikos atliekų tvarkymo įstatymu, Lietuvos Respublikos aplinkos ministro patvirtintomis Atliekų tvarkymo taisyklėmis ir Savivaldybės tarybos patvirtintomis Klaipėdos rajono savivaldybės komunalinių atliekų tvarkymo taisyklėmis.

19. Miesto bendro naudojimo teritorijoje atliekant statinių griovimo ir apdailos, betono frezavimo, šaligatvių plytelių šlifavimo ar kitus aplinkos orą teršiančius darbus, turi būti naudojamos taršos sklaidą lokalizuojančias priemonės: užtvarai, mechaniniai išsiskiriančių medžiagų surinktuvai ar kiti efektyvūs įrenginiai.

20. Organizuojant gatvių, aikščių ir (ar) šaligatvių valymo darbus, nekelti dulkių.

21. Vykdant statybos ir remonto darbus, statybininkams turi būti įrengti laikini kilnojamieji tualetai, pastatyti atliekų surinkimo konteineriai ir organizuojama jų priežiūra.

22. Prie prekybos vietų, kuriose prekiaujama gėrimais ir maistu su lankytojams skirtais staliukais, savininkai ar nuomininkai turi užtikrinti galimybę lankytojams pasinaudoti tualetu su rankų švarinimo higienos priemonėmis. Jei statomi biotualetai, tinkamai juos prižiūrėti, o jų pastatymo vietas suderinti su Savivaldybės administracijos Architektūros ir teritorijų planavimo skyriumi.

23. Prekybos, paslaugų ir viešojo maitinimo (kavinių, restoranų, barų, klubų, greitojo maisto paviljonų ir pan.) įmonių vadovai ir asmenys, vykdantys veiklą pagal verslo liudijimus, privalo užtikrinti, kad jų įstaigos prieigose būtų tvarkinga ir švaru ir ne toliau kaip 3 metrų nuo pagrindinių durų atstumu būtų įrengta, valoma ir prižiūrima šiukšlių dėžė su pelenine. Pripildytos šiukšlių dėžės turi būti iškart ištuštinamos, kad šiukšlės nekristų iš šiukšlių dėžių, o asmenys turėtų kur išmesti šiukšles.

24. Tvarkytojai tvarkomose teritorijose privalo laikytis šių sanitarinių reikalavimų:

24.1. nekaupti ir nelaikyti nuodingų ar aplinką teršiančių medžiagų;

24.2. neteršti aplinkos fekalijomis ir buitinėmis nuotekomis.

25. Pastatų administratoriai, savininkai ar nuomininkai turi turėti ir įgaliotam asmeniui pareikalavus pateikti skystųjų atliekų – fekalijų išvežimą patvirtinančius praėjusių 6 mėnesių laikotarpio dokumentus. Išvežtų skystųjų atliekų – fekalijų kiekis turi atitikti suvartoto vandens kiekį. Suvartoto vandens kiekis nustatomas pagal vandens apskaitos prietaisą, jo nesant - pagal patvirtintą normą.

26. Jei pastato vidaus inžineriniai geriamojo vandens ir buitinių nuotekų tinklai neprijungti prie miesto magistralinių tinklų, tvarkytojai nustatyta tvarka organizuoja:

26.1. skystų atliekų rezervuarų, lauko išviečių, kilnojamųjų tualetų įrengimą, jų priežiūrą ir  skystų atliekų išvežimą, neperpildydami rezervuarų talpyklų;

26.2. išviečių ir tualetų vidaus patalpų valymą ir nukenksminimą, užkirsdami kelią pašalinių kvapų susidarymui ir vabzdžių veisimosi galimybėms.

27. Tvarkytojai privalo vykdyti Savivaldybės tarybos sprendimuose ar Savivaldybės administracijos direktoriaus įsakymuose kovai su užkrečiamųjų ligų protrūkiais ir epidemijomis nurodytas priemones.

28. Pastatų patalpose ir aplinkoje neturi būti nariuotakojų, graužikų ir kitų užkrečiamųjų ligų šaltinių. Tvarkytojai privalo nuosavybės teise jiems priklausančiose ar naudojamose teritorijose, pastatuose ir patalpose organizuoti vabzdžių ir graužikų kontrolę bei jų kenksmingumo pašalinimą (dezinfekciją, dezinsekciją, deratizaciją).

**VII SKYRIUS**

**DRAUDIMAI**

29. Savivaldybės teritorijoje draudžiama:

29.1. Prijungti prie lietaus nuotekų tinklų ar drenažinių sistemų nevalytas buitines, fekalines nuot**e**kas ar išleisti jas į gamtinę aplinką. Bet kokias kitas nuotekas tiesiogiai išleisti į požeminį vandenį ar skleisti ant žemės paviršiaus, išskyrus teisės aktuose numatytas išimtis.

29.2. Išleisti į susisiekimo infrastruktūrai priklausančias gatves/kelius paviršines nuotekas nuo privačių ir juridinių asmenų nuosavybės teise valdomų sklypų, kvartalų.

29.3. Šluoti sąšlavas į lietaus kanalizacijos bei kitus požeminių inžinerinių tinklų šulinius, pilti į juos paplavas, purvą, pelenus, smėlį, sniegą, mesti ledą ar kitas atliekas.

29.4. Pilti į fontanus atliekas, valiklius, chemines medžiagas, higienos priežiūros priemones ar skysčius, fontanus gadinti, teršti, šiukšlinti, naudoti jų vandenį. Draudimas pilti valiklius netaikomas fontanus prižiūrintiems asmenims,atliekant fontanų priežiūros darbus.

29.5. Teršti atliekomis, automobiliais ar jų dalimis, kitais nešvarumais vandens telkinius, jų apsaugos zonas ir kitas Klaipėdos rajono teritorijas.

29.6. Bendro naudojimo teritorijose skinti ir rauti gėles, kitus dekoratyvinius želdinius, pasodintus aikštėse, skveruose, kapinėse, gatvėse, vazonuose ir prie pastatų (išskyrus seniūnijos darbuotojus atliekančius želdinių priežiūrą).

29.7. Gadinti, ardyti veją ar velėną, dirbti žemę, kūrenti laužus, tverti tvoras šiam tikslui nepritaikytose bendro naudojimo teritorijose.

29.8. Tvirtinti skelbimus ar kitokią informaciją ant medžių, stulpų, pastatų bei kitose šiam tikslui nepritaikytose vietose.

# 29.9. Užsiimti veiksmais ar veikla, kurie teršia aplinką ir gali tapti apsinuodijimų, susirgimų priežastimi, skatinti parazitų ar graužikų veisimąsi.

29.10. Įmonių, visuomeninių ir gyvenamųjų pastatų teritorijose ir patalpose laikyti nuodingas, užkrečiamąsias ligas sukeliančias medžiagas, kaupti naudotas taros pakuotes, baldus ir buitinės technikos įrenginius, maisto produktų ir kitas komunalines atliekas, skatinti parazitų ar graužikų veisimąsi, sukelti aplinkos užterštumą.

29.11. Įrengti bendro naudojimo teritorijose technines eismo reguliavimo priemones (kelio ženklus, kelių ženklinimą ir kt. papildomą informaciją) be nustatyta tvarka išduoto sutikimo.

29.12. Vežti nedengtomis automašinomis birias medžiagas ir atliekas.

29.13. Plauti automobilius ne tam skirtose vietose.

29.14. Be Savivaldybės administracijos leidimo Klaipėdos rajone masiniuose renginiuose naudoti civilines pirotechnikos priemones.

29.15. Rašinėti, braižyti, piešti ant pastatų, tvorų ir kitų statinių be raštiško Klaipėdos rajono savivaldybės administracijos Architektūros ir teritorijų planavimo skyriaus suderinimo.

29.16. Spjaudyti, mėtyti nuorūkas, daužyti butelius, šlapintis, kitaip teršti ar šiukšlinti rajono bendro naudojimo teritorijose.

29.17. Palikti be priežiūros neužsandarintus pastatus, paversti juos landynėmis, griuvėsiais.

29.18. Apgyvendinti ir gyventi tam nepritaikytuose statiniuose, gyvenamųjų namų negyvenamosiose patalpose, laikinai apsigyventi ar miegoti skveruose, parkuose ir kitose teritorijose.

29.19. Transporto priemonėmis ar kitaip užstatyti įėjimus į daugiabučių gyvenamųjų namų laiptines, privažiavimus prie atliekų konteinerių laikymo aikštelių.

29.20. Užgriozdinti bendrojo naudojimo patalpas, jų prieigą prie bendrosios inžinerinės įrangos.

29.21. Šiukšlinti bendrojo naudojimo patalpose ir liftuose.

29.22. Nešti į gyvenamąsias ir (ar) bendrojo naudojimo patalpas bei jose kaupti išmestas ar kitokiu būdu atsikratytas atliekas, nenaudojamas medžiagas ar daiktus.

29.23. Užsiimti bet kokia veikla, kuri sukelia ar gali sukelti bendrojo naudojimo patalpų užterštumą ar skatintų parazitų, graužikų veisimąsi.

29.24. Pastatų teritorijose ir patalpose laikyti nuodingas, užkrečiamąsias ligas sukeliančias medžiagas, maisto produktų ir kitas atliekas.

29.25. Gyventi ar leisti kitiems asmenims gyventi bendrojo naudojimo patalpose.

29.26. Į nuotekų šalinimo sistemą mesti daiktus ar medžiagas, galinčias užkišti ar sugadinti nuotekų šalinimo sistemą ar atskiras jos dalis.

29.27. Iš balkonų, lodžijų ar per atidarytus langus valyti, dulkinti kilimus, grindų dangas, patalynę, drabužius ar kitus daiktus.

29.28. Plauti, valyti, šluoti balkoną, plauti jame esančius daiktus ar prausti gyvūnus balkonuose taip, kad dulkės, vanduo, kiti skysčiai ar medžiagos ištekėtų iš balkono, terštų, gadintų kitų asmenų balkonus, langus, namo sienas ar kitus pastato elementus bei šalia jų esančius daiktus.

29.29. Laistyti ar tręšti balkonuose, prie balkonų ar langų auginamas gėles tokiu būdu, kad vanduo ar kiti skysčiai tekėtų ant kitų asmenų balkonų, langų, namo sienų ar kitų pastato elementų.

**VIII SKYRIUS**

**ATSAKOMYBĖ**

30. Šių Taisyklių reikalavimus pažeidę fiziniai ir juridiniai asmenys atsako Lietuvos Respublikos įstatymų nustatyta tvarka.

31. Šių taisyklių laikymosi kontrolę užtikrina Savivaldybės administracijos Viešosios tvarkos skyrius, seniūnijų seniūnai ir kiti atsakingų institucijų pareigūnai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_